AbeZimbabwe Bathi Zitshiphile Impahla Ezilungiswa eChina KweleBotswana
Laloba zitholakala elizweni impahla ezilentengo ephansi ezivela kweleChina inengi labeZimbabwe lithi zitshiphile eBotswana kulasekhaya yikho lokhe besiya thenga khona.
GABORONE — AbeZimbabwe baqhubeka bengena kweleBotswana ukuyathenga imphahla etshiphileyo evela kweleChina besiyathenga emkambo etshiyeneyo ikakhulu koBulawayo. Abathengisayo bathi intengo ephansi yemphahla le iyenza ukuthi ithakazelelwe nguzulu. Ngesikhathi ilihlo likazulu lilandela ukwethekelela kweleZimbabwe ngumongameli Xi Jinping weChina, kunengi elethenga lithengisa imphahla elentengo ephansi eyeChina, kungelinye nje ilanga lokuqhuba ibhizimusi. Osakhulayo uNkulumo Maphosa uthi imphahla zeChina zingabe zingayisizo ezilonhlonzi kodwa yizo ezithakazelelwa nguzulu obambe mambande esikhwameni ngenxa yisimo somnontho. Uqhubeke ethi bona bathenga kakhulu imphahla eyendlini esebenzisa ugetsi kanye lezigqoko okuyizo ezihamba ngokuphazima kweso, zithengwa njengama fethi khukhu. Kodwa uhlupho babhekane lemithetho eqhubeka ilokhe isiba lukhuni emngceleni lapho abathi bahlawuliswa imithelo engala mkhawulo. Omunye osebenza laye unkosazana Cecilia Nleya uthi noma nje bephakathi kwebhizimusi yokuthenga bethengisa lezimphahla, inzuzo yabo iyagugudeka ngenxa yesandla sikahulumende esihlala sichupha njalo nje. Umnumzana Mthabisi Ndlovu uthi noma nje imphahla evela eChina ingelampilo ende, isincede inengi, ngitsho labeZimbabwe abasebenza eBotswana abangatholi iholo eliyangaphi. Inengi lihambelana lazo lezi mpahla ngoba zinceda abakugatsha olungaphansi uma kubhekwe ezomnotho. Kodwa ocubungula ngezomnotho, uJustice Balanda eseGaborone, uthi noma nje uzulu ebhudlukela kulezimphahla njenge mpukane echagweni, lokhu kulakho ukubulala amabhizimusi aweZimbabwe. Uthi lokhu kudalwa yikuthi imphahla eyenziwa ekhaya ilakho ukudula umakuqhathaniswa levela eChina. Ibhizimusi yokuthenga imphahla ezivela eChina kweleBotswana iqhubeka ithuthukisa imnotho yamadolobho afana leFrancistown kanye leGaborone lapho inengi leZimbabwe elithenga khona. Lokhu kukhangelwe ukuthi kuqhubeke ngesikhathi amakampani akuhlangothi lokwenza imphahla ebhekane lobunzima bokusebenza ngenxa yesimo somnotho esihamba lugege. Kodwa ngemva kokuvakatsha kukamongameli Jinping kulenhlansi yethemba lokuthi imali ayithembisileyo ingahamba isibangana ukuvuselela umnotho.